जावा

जावा (इन्दोनेसियन भासय् Jawa; जावा भासय्: ꦗꦮ) इन्दोनेसियाया छगू मू द्विप ख। १ कोटि ४३ लखः जनसंख्या नापं थ्व टापू हलिंया दकलय् अप्व जनसंख्या दूगु उप-राष्ट्रिय स्तरया टापू ख। नापं थ्व टापू हलिंया दकलय् अप्व जनघनत्त्व दूगु थासय् छगू ख। जावाद्विपय् इन्दोनेसियाया ५७% जनसंख्या च्वनिगु या। इन्दोनेसियाया राजधानी जकार्ता पश्चिमी जावाय् ला। इन्दोनेसियाया इतिहासया आपालं झका थ्व हे टापूइ जूगु दु। ऐतिहासिक रुपय् थ्व टापू शक्तिशाली हिन्दू-बौद्ध साम्राज्यतेगु केन्द्र, मुस्मां सल्तनत, साम्राज्यवादी डच इस्त इन्दिजया केन्द्र जुसें वर्तमानय् इन्दोनेसियाया छगू मू भूभाग जूगु दु। सन् १९३० व सन् १९४०या दशकया इन्दोनेसियामि स्वतन्त्रता संग्रामया केन्द्र नं जावा हे ख। अथे जूगुलिं, जावां इन्दोनेसियाया राजनीति, अर्थतन्त्र व तजिलजिइ यक्व प्रभाव दयेकूगु दु। 

ज्वालामुखी पर्वतया विष्फोटन जुया दयावःगु थ्व द्विप हलिंया १३गु दकलय् तःधंगु द्विप खः धाःसा इन्दोनेसियाया ५गु दकलय् तःधंगु टापू ख। थ्व टापूइ पूर्वं-पश्चिमय् छझ्वः पर्वः दयाच्वंगु दु। थ्व द्विपया मू भाय् जावानिज भाय् ख। जावायात प्यंगु प्रान्तय् बायातःगु दु- पश्चिम जावा, केन्द्रिय जावा, पूर्व जावा व बान्तेन। नापं, थ्व टापूइ निगु विशेष प्रशासनिक क्षेत्र दु- जकार्ता व योग्यकर्ता।

स्वयादिसँ
 इन्दोनेसिया

पुचः:इन्दोनेसिया